ET Euroopa Liidu Teataja C 238/8

Nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) artikli 8 lõike 2 kohase põllumajandustooteid ja toiduaineid käsitleva taotluse avaldamine

2009/C 238/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 509/2006 artiklile 9. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

GARANTEERITUD TRADITSIOONILISE ERITUNNUSE REGISTREERIMISTAOTLUS

NÕUKOGU MÄÄRUS (EÜ) nr 509/2006

„TRADITIONALLY FARMED GLOUCESTERSHIRE OLD SPOTS PORK”

EÜ nr: UK-TSG-007-0024-13.02.2004

1. Taotlejate rühma nimi ja aadress:

Nimi: The Gloucestershire Old Spots Pig Breeders’ Club Aadress: Freepost (GL442) Cirencester Gloucestershire GL7 5BR UNITED KINGDOM Tel +44 1285860229 Faks +44 1285860229 E-post: mail@oldspots.org.uk

2. Liikmesriik või kolmas riik:

Ühendkuningriik

3. Spetsifikaat:

3.1. Registreeritav(ad) nimetus(ed) (komisjoni määruse (EÜ) nr 1216/2007 artikkel):

„Traditionally Farmed Gloucestershire Old Spots Pork”

3.2. Nimetus:

 on iseenesest eripärane väljendab põllumajandustoote või toidu eripära

Toote „Traditionally Farmed Gloucestershire Old Spots Pork” erilised omadused tulenevad traditsioonilisest parandamata tõust, traditsioonilisest põllumajanduslikust tootmisviisist, mis annavad sealihale selle eristatavad füüsikalis-keemilised ja organoleptilised omadused.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel:

registreerimine koos nimetuse reserveerimisega  registreerimine ilma nimetuse reserveerimiseta

Kuigi toote nimetuses kasutatakse sõna „sealiha”, kohaldatakse käesolevat registreerimistaotlust kõikide sea lihast saadud toodete, sh peekoni, vorstide, suitsusingi, singi jne suhtes.

3.4. Toote liik:

Klass 1.1. Värske liha

3.5. Punktis 3.1 esitatud nimetusega tähistatava põllumajandustoote või toidu kirjeldus (komisjoni määruse (EÜ) nr 1216/2007 artikli 3 lõige 1):

Toodet „Traditionally Farmed Gloucestershire Old Spots Pork” iseloomustavad järgmised omadused:

— suurem rasvakihi paksus,

— väiksemad lihaskiudude kimbud,

— vähem kahvatu (tumedam) lihase värvus

— külmutamise ja toiduvalmistamise käigus suurem lihasestruktuuri niiskuse säilivus,

— suurem pehmus ja mahlakus,

— eripärane maitseprofiil,

mis eristavad seda toodet tavapäraselt toodetud sealihast.

Neid omadusi tõendavad võrdlevad uuringud, milles käsitleti toote „Traditionally Farmed Gloucestershire Old Spots Pork” liha ja kaasaegset tõugu sigade tööstuslikes suurtapamajades töödeldud liha peamisi füüsikalisi, keemilisi, mikrobioloogilisi ja organoleptilisi omadusi. Seega on võimalik objektiivselt võrrelda traditsiooniliselt toodetud „vanamoelist” tõugu sigade liha tavaliselt tarbijateni jõudva tavapäraselt toodetud kaasaegset tõugu sigade lihaga.

Seatõu Gloucester Old Spot ja kaasaegsete seatõugude rümba ja lihakvaliteedi aspekte hinnati nende lihase värvuse, pH taseme, lihase laiuse ja pikkuse, pekikihi paksuse, toiduks valmistamise aja, külmutamise ja toiduvalmistamise käigus tekkivate kaalukadude ning organoleptiliste (söögi) omaduste alusel. Lihase toiteväärtust hinnati ka selle rasvhappekoostise alusel. Gloucester Old Spot tõugu sigade liha on väiksema longissimus muscle mõõtmete ja suurema peki paksusega kui tavapäraselt toodetud sigade liha. Mõlemat tüüpi lihal on sarnane pH tase, kuid lihase värvus on tumedam ning külmutamise ja toiduvalmistamise käigus tekkivad kaalukaod on väiksemad. Võrreldes kaasaegset tõugu sigade liha küpsetamise ajaga võttis Gloucester Old Spot tõugu sigade liha küpsetamise käigus 72 °C sisetemperatuuri saavutamine rohkem aega. Gloucester Old Spot tõugu sigade lihast karbonaadide tekstuur (pehmus) ja mahlakus ning maitse on paremad kui kaasaegset tõugu sigade lihast karbonaadide vastavad omadused. Gloucester Old Spot tõugu sigade liha eripärase maitseprofiili tõttu peeti selle maitset harjumatuks.

Toote „Traditionally Farmed Gloucestershire Old Spots Pork” iseloomulikud näitajad on:

Füüsikalised omadused

Värvus

Hermeetiliselt pakendatud liha keskmised näitajad:

Heledus 53,9 Punasus 7,33 Kollasus 6,67 Kromaatiline väärtus 9,94 Värvivarjund 42,31

Kudede paksus

Keskmised väärtused:

Lihase laius 86,6 mm Lihase pikkus 46,3 mm Peki paksus (v.a nahk) 11,5 mm

Keemilised omadused

Lihase rasvasisaldus ja rasvhappekoostis

Polüküllastumata rasvade suhe küllastunud rasvade suhtes keskmine väärtus 0,60

Sealiha tükid on tavaliselt järgmised: seljatükk ja selle väikesed osad, st karbonaadid, reietükid, abaosad, ribitükid ja kõhutükid; lisaks sellele veel terve hulk piirkondliku traditsiooni kohaselt lõigatud tükke, nagu Bath Chaps jne. Bath Chaps on kondita, soolatud ja keedetud seapõsk. Muud tootest „Traditionally Farmed Gloucestershire Old Spots Pork” saadud toiduained on peekon, vorstid, suitsusingid, singid jne.

3.6. Põllumajandustoote või toidu tootmismeetodi kirjeldus, mida tähistab punktis 3.1 esitatud nimetus (komisjoni määruse (EÜ) nr 1216/2007 artikli 3 lõige 2):

Toode „Traditionally Farmed Gloucestershire Old Spots Pork” peab olema saadud tõupuhaste Gloucestershire Old Spots tõugu sigade lihast. Need sead peavad tõupuhaste loomadena olema registreeritud British Pig Association või muu sellise seaaretajate organisatsiooni poolt, kus peetakse Gloucestershire Old Spots tõuraamatut ja mille ametiasutus on asjaomaste õigusaktide kohaselt litsentseerinud.

Toote „Traditionally Farmed Gloucestershire Old Spots Pork” spetsifikaadi järgimiseks peavad tootjad ja töötlejad täitma järgmisi nõudeid.

Sööt

Määratlus „traditsiooniliselt kasvatatud” tähendab, et sigu on kasvatatud sünnist kuni tapmiseni loomulikku kasvamist võimaldavas keskkonnas. Selle tulemusel on päevane elusmassi juurdekasv vähenenud ning loomade tapaküpsuse saavutamine võtab rohkem aega. Loomuliku kasvukeskkonna saavutamiseks antakse sigadele võõrutusperioodist kuni tapaküpsuseni väiksema valgusisaldusega sööta (15–18 % valku oluliste rasvhapetega, sh lüsiin), millele vajaduse korral lisatakse puu- ja köögivilja, suhkrupeedi viljaliha jne, et vältida liigseid seljapekikihte. Sel viisil kasvatatud Gloucestershire Old Spots tõugu sigade P2-seljapekikihi paksus on 12–16 mm. Kaubanduslikul eesmärgil kasvatatud sigu söödetakse 18–22 % valku sisaldava söödaseguga, mille puhul sigade eeldatav seljapekikihi paksus on 5–8 mm.

Sel viisil söödetud sigade keskmine eluiga tapakaalu (55–61 kg) saavutamiseks on 180 päeva (minimaalselt 160 päev), võrreldes kaubanduslikul eesmärgil kasvatatud sigade 140–165 päevaga. Tapakaalu saavutamiseks kuluva pikema aja tõttu on sealiha parema maitse ja mahlakusega.

Keskkond

Sigade kasvukeskkond mõjutab samuti liha maitseomadusi. Sigu võib kasvatada välis- või sisetingimustes, järgides järgmisi nõudeid.

Sigade kasvatamine välistingimustes

Toote „Traditionally Farmed Gloucestershire Old Spots Pork” jaoks kasutatava liha jaoks peavad sead olema kasvatatud tingimustes, kus loomkoormus on 15–20 emist hektari kohta. Kõik pesakonnad hoitakse koos emasloomaga eraldi kuni nende identifitseerimismärgistamiseni vastavalt British Pig Associationi või muu vastava organisatsiooni eeskirjadele. Kõnealuste eeskirjade kohaselt peavad sea mõlemad vanemad olema registreeritud Gloucestershire Old Spots tõuraamatus ning kaheksa nädala vanuses või enne pesakondade omavahelist kokkulaskmist peab poegimine olema registreeritud (Birth Notified st registreerimise esimene etapp) ja registreerimisnumbriga identifitseerimismärk peab sigadel alaliselt kõrvas olema.

Võõrutusperioodist kuni tapaküpsuse saavutamiseni kasvatatakse kesikuid tingimustes, kus loomkoormus on kuni 100 siga hektari kohta.

Kõikidel välistingimustes kasvatatavatel sigadel peab olema juurdepääs vastavasse ulualusesse/varjualusesse, aga ka püherduskohta, vees jahutamise kohtadesse või duššide juurde. Talvel peab sigadel olema juurdepääs sulgude kuivale pinnale.

Sigade pidamine sisetingimustes

Ehitised peavad olema hästi õhutatud, külgedelt avatud ja varustatud seadeldistega, mis võimaldavad ulualuses olles kaitset eri ilmastikutingimuste eest. Kõikide sigade hõlpsaks jälgimiseks peab sigalas olema piisavalt päevavalgust. Loomade heaolu ja kaitse eesmärgil ei ole restpõrandad lubatud. Puhast allapanu peab alati piisavalt jätkuma.

Põranda miinimumpindala sea kohta:

eluskaaluga 20–30 kg – 0,35 m2

eluskaaluga 30–50 kg – 0,50 m2

eluskaaluga 50–85 kg – 0,65 m2

Sigadel peab kogu aeg olema puhas ja kuiv allapanu ning juurdepääs puhtale veele.

Loomakasvatus

Ravimite kasutamine peab olema minimaalne ja välditav, v.a juhud, kus see on absoluutselt vajalik. Ravimite kasutamise ainuke erand on parasiitide tõrje.

Korrapärased sabalõikamised ja hammaste lühendamine ei ole lubatud.

Võõrutamine – tavaoludes vähemalt 42 päeva, soovitatav on 56 päeva.

Vedu

Toote „Traditionally Farmed Gloucestershire Old Spots Pork” jaoks kasutatava liha puhul veetakse sead põllumajandusettevõttest otse tapamajja eraldi teiste põllumajandusettevõtete sigadest.

Tapamajja veetavate tapaküpsete sigade lubatud tihedus veokis on 200 kg/m2.

Tapamajast jaemüüki

Loomadele võimalikult vähese stressi tekitamiseks toimub tapmine väikestes tapamajades.

Toote „Traditionally Farmed Gloucestershire Old Spots Pork” jaoks kasutatava liha jaoks tapetud sigade rümbad peavad tapamajas seisma kolm kuni neli päeva.

Rümpade varasem tükeldamine põhjustab lihaste deformatsiooni. Selle tagajärjel võib lihuniku töö olla raskendatud ja ka lõpptoode vintske.

Tootes „Traditionally Farmed Gloucestershire Old Spots Pork” kasutatav liha saadakse eespool kirjeldatud viisil kasvatatud sigadelt ning sellisena on see sobiv traditsioonilise käitlemis- ja töötlemismeetodi jaoks. Rümpade ehitus ja rasvasisaldus võivad eri tõuaretusliinide ja töötlejate eri töötlemismeetodite tõttu olla erinevad.

Kõnealune erinevus tähendab seda, et lihunik peab liha tükeldama viisil, mis annaks lihale parima välimuse ja väärtuse. Näiteks võib kõhutüki suurus seljatüki omast oluliselt erineda; ka abaosad võivad olla eri suurusega.

Toote „Traditionally Farmed Gloucestershire Old Spots Pork” tükeldatud osad on samasugused nagu kaubanduslikul eesmärgil toodetud sigade omad (seljatükk ja selle väikesed osad, st karbonaadid, reietükid, abaosad, ribitükid ja kõhutükid), kuid lihuniku oskus võib toote esitamiskvaliteedile suurel määral kasuks olla. Seetõttu ei tohi toodet „Traditionally Farmed Gloucestershire Old Spots Pork” töödelda tööstuslikku tüüpi tootmisliinidel.

Sealiha müümise parim aeg on tapajärgse neljanda kuni üheksanda päeva vaheline ajavahemik.

3.7. Põllumajandustoote või toidu eripära (komisjoni määruse (EÜ) nr 1216/2007 artikli 3 lõige 3):

Toote „Traditionally Farmed Gloucestershire Old Spots Pork” eripära tuleneb:

— traditsioonilisest parandamata tõust, traditsioonilisest põllumajanduslikust tootmisviisist, mis annavad sealihale selle eristatavad füüsikalis-keemilised ja organoleptilised omadused.

Traditsiooniline tootmisviis

Kasutatav ekstensiivne kasvatamismeetod vähendab sigade stressi. Söötmisviisi ja kasvukeskkonna tõttu on loomadel võimalik aeglasemalt kasvada. Tapmine toimub väikestes tapamajades, kus rümbad seisavad 3–4 päeva. Liha tarbijale müümiseks ettevalmistamise lõplik etapp sõltub lihuniku oskustest ja töötleja õigest otsusest.

Füüsikalis-keemilised ning organoleptilised omadused

Liha välisilme – tumedam kui tavapäraselt toodetud sealiha, lihase pH taseme väiksem varieeruvus, mis tuleneb sigade tapaeelse stressi puudumisest.

Lihase ja pekikihi mõõdud, toiduvalmistamise aeg, külmutamise ja toiduvalmistamise käigus tekkivad kaalukaod – hiljutiste uuringute tulemustest nähtub, et tootes „Traditionally Farmed Gloucestershire Old Spots Pork” kasutatava liha lihase laius ja pikkus on väiksemad ning seljapeki paksus suurem kui tavapäraselt toodetud sealiha vastavad näitajad. See on kooskõlas eelmiste uuringutega, millest nähtub, et sellised omadused tulenevad parandamata seatõu selliste isendite liha kasutamisest, kelle rümba rasvaprotsendi puhul on vähem valikuvõimalust kui kaasaegsete tõugude puhul.

Organoleptilised analüüsid – toote „Traditionally Farmed Gloucestershire Old Spots Pork” uuringute tulemustest ilmneb, et selle liha on pehmem ja mahlakam kui tavapäraselt toodetud sealiha vastavad omadused. See on tingitud Gloucestershire Old Spots tõugu sigade liha lihasestruktuuri niiskuse paremast säilivusest. Liha pehmust mõjutab ka laagerdumise/konditsioneerimise aeg. Uuringu osana toimunud degusteerimiskomisjoni töö tulemusena sedastati toote „Traditionally Farmed Gloucestershire Old Spots Pork” eripärast maitseprofiili.

3.8. Põllumajandustoote või toidu traditsioonilisus (komisjoni määruse (EÜ) nr 1216/2007 artikli 3 lõige 4):

Kõnealune tõug on aretatud Berkeley orus asuvas Gloucestershire'i krahvkonnas, kus see oli traditsiooniliselt Severni jõe oru ümbruskonna väiketalunike kasvatatav siga.

Tõug arvatakse olevat kujunenud parandamata Berkshire'i ja tavapärase Gloucesteri tõu alusel. 1780. aasta teoses „The Rural Economy of Gloucestershire” kirjeldab William Marshall Gloucesteri orus nähtud sigu kui „suuri, pikki ja valget tõugu sigu, mis on olnud oletatavasti selle saareriigi valdav tõug ja mida siin endiselt peetakse tõeliseks Gloucesteri tõuks. Sead kasvavad väga suureks. Praegusel ajal on valdavad liigid Berkshire'i tõug ja kahe kõnealuse tõu ristand.” Tõendamist on leidnud täiendav tõuaretus Old English Bacon Pig (tänapäeval British Saddleback) tõugu sigadega. Teoses „The Pig, Its Origins and Varieties” kirjeldab H. D. Richardson Gloucesteri siga kui „vastupanuvõimelise tervisega, viljakat ja sealiha (rohkem tailiha kui peki) tootmiseks tulusat looma. Neid on hea pidada ja nende liha olevat parima kvaliteediga.”

Gloucestershire'i krahvkond oli kuulus juustuvalmistamise ja õunaistanduste poolest. Gloucestershire Old Spot tõugu siga kasvas jõudsalt juustu- ja õunatootmise kõrvalsaadustega söötmisel; loomas muutus sööt väärtuslikuks valguks. Kohaliku pärimuse järgi olevat sea naha tumedad plekid tekkinud mahakukkunud õuntega pihtasaamisest. Kõnealuse tõu edukuse ja selle tähelepanuväärsete omaduste jäädvustamiseks on tõu nime kasutatud võõrastemajade ja pubide nimedes ning selle järgi on nime saanud isegi üks õllesort.

3.9. Eripära kontrollimise miinimumnõuded ja kord (komisjoni määruse (EÜ) nr 1216/2007 artikkel 4):

Toote „Traditionally Farmed Gloucestershire Old Spots Pork” sertifitseerimisega on hõlmatud:

— kogu tootmisahela (aretajatest/nuumajatest alates) pistelised kontrollid, mis hõlmavad lihunike arvepidamist seakasvatajatelt saadud liha kohta, et kinnitada selle päritolu ning tõendada nõuetekohaste menetluste järgimine. Kõikidel tõupuhaste Gloucestershire Old Spots tõugu sigadena registreeritud loomadel peavad olema kõrvamärgid vastavalt British Pig Associationi kehtestatud eeskirjadele või muudele samaväärsetele eeskirjadele. Esiteks kontrollitakse, kas tapamajast saadud rümbal on sama kõrvamärk (kõrvamärgid) kui tootja tarnitud seal (sigadel) ning kas need vastavad asjaomastele võrguaruannetele. Lihunikud peavad sellist liha külmutusseadmetega ladudes ning vitriinides eraldi hoidma ja identifitseerima. Kui tapamajas mingil põhjusel rümba küljest pea eraldatakse, peab rümp olema selle õlale löödud templijäljendi alusel seakasvatajaga seostatav;

— aretusorganisatsiooni vastavate aruannete kontroll;

— nõutud tootmismeetodi järgimist kinnitavad kohapealsed kontrollid põllumajandusettevõttes: sööt, loomkoormus, loomakasvatus ja vedu;

— kaalu, rümpa, omadusi jne käsitlevate kehtestatud kvaliteedinormide järgimist kinnitavad kontrollid. Kõnealused kontrollid peavad hõlmama tootekirjelduses kehtestatud liha peamisi füüsikalisi, keemilisi ja mikrobioloogilisi omadusi;

— kontrollid, millega tagatakse jälgitavus tapamajast jaemüügipunktideni.

4. Spetsifikaadile vastavust kontrollivad ametiasutused või sertifitseerimisasutused:

4.1. Nimi ja aadress:

Nimi: Product Authentication Inspectorate Limited Aadress: Rowland House 65 High Street Worthing W. Sussex BN11 1DN UNITED KINGDOM Tel +44 1903237799 Faks +44 1903204445 E-post: enquiries@thepaigroup.com

 Riigiasutus Eraettevõte

Kõnealune erakontrolliasutus vastab EN 45011 normi põhimõtetele.

4.2. Ametiasutuse või sertifitseerimisasutuse konkreetsed ülesanded:

Eespool nimetatud kontrolliasutus vastutab spetsifikaadi kontrollimise eest tervikuna.